Dag 13 - KiesKerk
Dag 13 – Liefde vir mekaar en ander
U het my na u beeld geskep
om u verteenwoordiger hier op aarde te wees.
Ek omarm die gawes wat U aan my gegee het
en ek onderneem om hierdie gawes vandag te gebruik
om U lief te hê en te dien
om ander lief te hê en te dien.
Seën ons, Here.
Ons bid vir godsdiensleiers en leraars wat hulle gemeenskappe en gemeentes vertroos en ondersteun.
Mag almal wat hierdie roeping het ander herinner dat God Drie-enig steeds by ons is, en weet dat God ook naby aan hulle is.
En mag die Here julle liefde vir mekaar en vir alle mense laat groei en oorvloedig maak, net soos ons liefde vir julle – 1 Tessalonisense 3:12.
God se verwagting van Christene is nie net dat ons mekaar moet liefhê nie. Hy verwag ook van ons om alle ander mense – ja, ook dié wat nie Christene is nie – aktief lief te hê. In die antieke wêreld was dié opdrag om lief te wees vir ander wat nie deel van jou onmiddellike familie of stam was nie 'n radikale opdrag. Liefde is gewoonlik net uitgeleef teenoor dié wat soos jy was en wat jou belange gedeel het. Paulus se opdrag gaan ook verder as die hedendaagse gedagte dat ons ruimte moet laat vir alle mense deur verdraagsaam te wees. Laasgenoemde kom kortliks daarop neer dat elkeen toegelaat word om los van mekaar hulle lewe te leef. Paulus vra dat gelowiges eerder alle mense sal liefhê. Nie net sal duld deur vir hulle ruimte te maak nie, maar hulle daadwerklik sal liefhê en dien. Só skryf hy in 1 Tessalonisense 5:15b: "Beywer julle liewer altyd vir die belange van julle medegelowiges en van alle mense." Christene moet die belange van ander, ook nie-Christene, in liefde najaag. Daarom reik ons uit na alle armes, siekes en noodlydendes en nie net na dié wat saam met ons in die kerk is nie. Die kerk bestaan immers nie vir haar eie belange nie, maar vir dié van die wêreld.
Vader, skenk aan ons 'n liefde wat almal se belange op die hart dra, nie net ons eie nie. Amen.
Wat gaan ons toelaat om te groei?
Ons verhoudings met ons huismense is amper soos 'n tuin. Ons kan kies wat ons wil toelaat om in hierdie tyd te laat groei. Onkruid, soos ongeduld en sarkasme, of liefdesplante, soos luister en ondersteuning. Vir ons Liturgie vir die Lewe-handeling vandag kan ons leer by die potplante in ons huis of, as julle gelukkig is, die plante in julle tuin.
Stap saam met die mense van jou huis deur julle tuin. Kyk na die onkruid wat daar groei en wat julle moet uithaal. Dink aan onkruid wat so maklik in ons verhoudings begin groei. Noem 'n paar van die dinge wat in hierdie laaste twee weke vir julle duidelik geword het wat julle sal moet uittrek. Gee vir elkeen 'n kans om onkruid uit te trek en byvoorbeeld te sê: "Ek wil 'nie-luister-nie' uit ons familie-tuin trek."
Gesels ook oor watter "plante" julle kan laat groei wat meer kleur aan julle verhoudings sal gee. Om dit prakties te maak, kyk of julle enigiets by die huis het wat julle vandag kan plant. As julle nie tans saadjies het nie, kan julle 'n paar plante water gee.
En mag die Here julle liefde vir mekaar soos hierdie goeie "plantjies" laat groei.
Jesus het ons geleer dat liefde baie anders werk as die meeste ander dinge op aarde. Die meeste dinge werk só: As jy daarvan weggee, raak dit minder. Maar liefde kan nie opraak nie. Inteendeel, hoe meer liefde ons weggee, hoe meer groei ons liefde vir mekaar. Jesus herinner ons ook dat ons nie net dié mense wat naby aan ons is, moet liefhê nie, maar almal rondom ons.
Wanneer voel dit vir jou of ander mense jou liefhet?
Op watter maniere wys jy graag dat jy ander mense liefhet?
Doen hierdie eenvoudige eksperiment: Neem 'n stuk papier en teken 'n hartjie in elke hoek. Hierdie hoeke staan vir liefde wat jy kan weggee. Tel hoeveel hoeke daar is. Daar is 4 hoeke. Neem nou 'n skêr en knip die een hoek af. Die afgeknipte hoek is soos liefde wat jy gaan uitdeel. Jy het 1 van die 4 liefdeshoeke weggegee. Hoeveel is daar nou oor? Is daar regtig 3? Tel gou die hoeke op jou bladsy. Daar is nie net 3 hoeke nie, maar daar is nou 5! Dit help jou onthou dat jy nie hoef te tel hoeveel liefde jy uitdeel nie, want liefde kan nie opraak nie.
Probeer die eksperiment weer doen met die ander hoeke op die bladsy, en selfs met die hoekie liefde wat jy afgeknip het.
God voorsien nog altyd. Hy kom nog altyd tot my redding. Hy versterk my geloof in Hom. Na 'n gewapende roof het ek alles verloor omdat ek nie kon werk nie. My skool, alles waarvoor ek gewerk het … Toe kry ek bevryding ná die hofsaak waarin die vyf rowers tronkstraf opgelê is. Ek kon hulle vergewe en vir hulle bid. Ek het selfs vir hulle Bybels gegee. Ek het 'n nuwe begin gemaak, opgestaan uit die as. Ek het vroue gehelp wat deur trauma en verkragting gegaan het. Om daardie seer en vuil en waardeloosheid te oorkom, daardie gevoel dat almal jou as 'n mislukking sien, jou brandmerk met oë wat deur jou siel brand. En God kom, en Hy leer my van vergifnis. Van werk met kinders en my skool weer opbou uit niks. Al is dit 'n huurhuis en al is my skooltjie klein – ek het waarde in Christus. Toe kom die motorongeluk … en my rugoperasie. Ek kan vir lang tye nie loop of sit of staan nie. 'n Gebreekte stuitjie en voete wat elke dag skreeu van pyn. Maar God kom, en Hy leer my dat Hy my krag gee om aan te gaan waar ek self nie kan nie. Nou die lockdown … en ek sit by sy voete elke dag nadat ek die huis skoongemaak het. Amper soos daardie liedjie "Hoe ry die boere sit-sit so", en soms moet ek ook 'n bietjie lê. Maar ek het waarde in Christus, ek voel weer heel. Sonder Hom is ek niks. Hy is my asem, my lewe.
– Marlize Raath
God hou my staande. Hy haal my keer op keer uit die swart put. Hy leer my om dankbaar te wees en dis waaraan ek op die oomblik werk. Ek kan dit doen met sy hulp.